## Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja za razdoblje od 2008. do 2011. godine

### NN 90/2007 (29.8.2007.), Program stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja za razdoblje od 2008. do 2011. godine

# VLADA REPUBLIKE HRVATSKE

**2740**

Na temelju članka 30. stavka 3. Zakona o Vladi Republike Hrvatske (»Narodne
novine« br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 23. kolovozas 2007. godine donijela

## ZAKLJUČAK

1. Prihvaća se Program stručnog osposobljavanja i zapošljavanja hrvatskih
branitelja i djece smrtno stradalih, zatočenih ili nestalih hrvatskih branitelja
za razdoblje od 2008. do 2011. godine, u tekstu koji je sastavni dio ovog
Zaključka.
2. Ovaj Zaključak objavit će se u »Narodnim novinama«.

Klasa: 131-01/07-02/05
Urbroj: 5030108-07-1
Zagreb, 23. kolovoza 2007.

Predsjednik
**dr. sc. Ivo Sanader**, v. r.

### PROGRAM STRUČNOG OSPOSOBLJAVANJA I ZAPOŠLJAVANJA HRVATSKIH BRANITELJA I DJECE SMRTNO STRADALIH, ZATOČENIH ILI NESTALIH HRVATSKIH BRANITELJA za razdoblje od 2008. do 2011. godine

1. SVRHA I CILJ PROGRAMA

Programom će se podići obrazovna razina nezaposlenih hrvatskih branitelja i
članova obitelji smrtno stradalih, zatočenih ili nestalih hrvatskih branitelja,
osposobiti ih za zanimanja za kojima postoji potreba na lokalnim tržištima rada,
kao i proširiti njihovu formalnu naobrazbu sukladno novim tehnološkim
zahtjevima.
Dodatnim obrazovanjem i prekvalifikacijom ostvarit će se jedan od preduvjeta za
ulazak u svijet poduzetništva, a davanjem novčanog poticaja pružiti pomoć svima
koji se žele baviti poduzetništvom.
Cilj Programa je povećanje konkurentnosti hrvatskih branitelja na tržištu rada
te uz ostale mjere aktivne politike zapošljavanja, smanjenje broja nezaposlenih
u Republici Hrvatskoj, zapošljavanjem kod poslodavaca ili u poduzetništvu.
Cilj Programa je stvaranje uvjeta za što uspješnije potpuno uključivanje u
društvo osoba iz ciljne skupine.

2. CILJNA SKUPINA

Ciljnu skupinu čine nezaposlena djeca smrtno stradalih, zatočenih ili nestalih
hrvatskih branitelja iz Domovinskog rata, nezaposleni HRVI iz Domovinskog rata,
nezaposleni dragovoljci te nezaposleni hrvatski branitelji.

3. FINANCIRANJE

Sredstva iz državnog proračuna Republike Hrvatske.

4. NOSITELJ

Ministarstvo obitelji, branitelja i međugeneracijske solidarnosti.

5. SURADNICI U PROVEDBI

U širem smislu: ostala ministarstva, tijela državne uprave i lokalne samouprave
U užem smislu: Hrvatski zavod za zapošljavanje, Hrvatska udruga poslodavaca,
Hrvatska gospodarska komora, Hrvatska obrtnička komora, Hrvatski savez zadruga,
PSVZ Samobor, udruge iz Domovinskog rata, obrazovne ustanove i drugi.

6. ROK PROVEDBE

Kontinuirano kroz razdoblje 2008. – 2011. godina.

7. NAČIN PROVEDBE

Zahtjevi se primaju isključivo na temelju Javnog poziva u kojem se objavljuju
kriteriji i potrebna dokumentacija, obveze podnositelja u slučaju pozitivnog
rješavanja zahtjeva, sankcije u slučaju neispunjavanja ugovornih obveza,
razdoblje zaprimanja, krajnji rok rješavanja i broj predviđenih poticaja.
Početkom svake godine ministrica/ministar nadležan za brigu o hrvatskim
braniteljima donosi Odluku o provedbi za svaku pojedinu mjeru Programa. Odlukom
se pobliže definiraju uvjeti i kriteriji podnošenja i rješavanja zahtjeva te
određuje datum objave Javnog poziva i razdoblje zaprimanja zahtjeva.
S obzirom da Mjera samozapošljavanja, Mjera potpore za proširenje postojeće
djelatnosti i Mjera kreditiranja malog i srednjeg poduzetništva predstavljaju
državnu potporu male vrijednosti Ministarstvo će u postupku javnog prikupljanja
ponuda od podnositelja zahtjeva za korištenje navedenih mjera zatražiti podatke
o iznosima do sada primljenih državnih potpora male vrijednosti. Ujedno,
Ministarstvo će prilikom sklapanja ugovora o korištenju sredstava obavijestiti
korisnika da mu je dodijeljena državna potpora male vrijednosti.
Za svaku mjeru sastavlja se Stručni tim za odlučivanje o mogućnosti korištenja
mjera Programa koji pregledava dostavljenu dokumentaciju, utvrđuje ispunjavanje
ranije utvrđenih kriterija i ocjenjuje poslovne planove.
Članovi stručnih timova su predstavnici udruga iz Domovinskog rata, Ministarstva
obitelji, branitelja i međugeneracijske solidarnosti, Ministarstva gospodarstva,
rada i poduzetništva, Ministarstva poljoprivrede, šumarstva i vodnog
gospodarstva, Ministarstva znanosti, obrazovanja i športa, Hrvatskog zavoda za
zapošljavanje, Hrvatske udruge poslodavaca, Hrvatske obrtničke komore i
Hrvatskog saveza zadruga.

8. PRAĆENJE I NADZOR PROVEDBE

Povjerenstvo za kontrolu namjenskog utroška sredstava Ministarstva obitelji,
branitelja i međugeneracijske solidarnosti pratit će i nadzirati provedbu
Programa.

9. SADRŽAJ PROGRAMA

*\* Mjera stručnog osposobljavanja*

Primjena mjere utječe na poboljšanje kvalifikacijske strukture nezaposlenih
osoba iz ciljne skupine i podizanje njihove konkurentnosti na tržištu rada.
Primjena mjere daje i mogućnost osposobljavanja u svrhu samozapošljavanja.
Obrazovne aktivnosti koje omogućava primjena mjere:
*1. Stjecanje prvog zanimanja (stjecanje niže i srednje stručne, odnosno školske
spreme)
2. Prekvalifikacija i dokvalifikacija
3. Stručno osposobljavanje u svrhu samozapošljavanja ili zapošljavanja*Ovu mjeru mogu koristiti osobe sa i bez zanimanja (završena osnovna ili srednja
škola) koje nisu koristile poticaje Ministarstva prethodnih godina.
Prednost osposobljavanju za djelatnosti za koje postoji veći interes na tržištu
rada (građevinska i elektrometalska zanimanja, zanimanja vezana uz tekstilnu i
kožarsku industriju, turizam i ugostiteljstvo – kuhari, konobari).
Podnositelj zahtjeva mora proći postupak profesionalne orijentacije, a ako je
potrebno i utvrđivanje psihofizičkih sposobnosti.
Ministarstvo snosi troškove osposobljavanja do iznosa od7.000,00 kn, isplatom
izravno obrazovnoj ustanovi u kojoj je osposobljavanje provedeno.
Ukoliko troškovi osposobljavanja iznose više od 7.000,00 kn, podnositelj je
dužan obvezati se na plaćanje razlike u cijeni pisanom izjavom.
Iznimno, u posebno opravdanim slučajevima, Stručni tim za odlučivanje o
mogućnosti korištenja mjera Programa može predložiti odobravanje i višeg iznosa.
Ako podnositelj zahtjeva iz neopravdanih razloga prekine osposobljavanje, dužan
je vratiti sredstva uložena u isto uz zakonsku zateznu kamatu.
*4. Stjecanje dodatnih znanja i vještina
5. Polaganje majstorskih ispita (u svrhu samozapošljavanja)*Ovu mjeru mogu koristiti osobe sa završenom srednjom, višom ili visokom školom
koje nisu koristile poticaje Ministarstva prethodnih godina.
Stjecanje dodatnih znanja i vještina obuhvaća učenje stranih jezika,
informatičko opismenjavanje i drugo.
Znanja i vještine za koje se podnosi zahtjev moraju biti u uskoj vezi s osnovnim
zanimanjem.
Ministarstvo snosi troškove osposobljavanja do iznosa od 4.000,00 kn, isplatom
izravno obrazovnoj ustanovi u kojoj je obrazovanje provedeno.
Ako troškovi osposobljavanja iznose više od 4.000,00 kn, podnositelj je dužan
obvezati se na plaćanje razlike u cijeni pisanom izjavom.
Ako podnositelj zahtjeva iz neopravdanih razloga prekine osposobljavanje, dužan
je vratiti sredstva uložena u isto.
**Uz predviđena sredstva u iznosu od 4.000.000,00 kuna moguće je pozitivno
rješavanje 700 zahtjeva godišnje (400 za stjecanje prvog zanimanja,
prekvalifikaciju, dokvalifikaciju i stručno osposobljavanje u svrhu
samozapošljavanja, 300 za stjecanje dodatnih znanja i vještina i polaganje
majstorskih ispita).**

*\* Mjera samozapošljavanja*

Ministarstvo obitelji, branitelja i međugeneracijske solidarnosti isplaćuje
osobi iz ciljne skupine koja se namjerava zaposliti obavljanjem samostalne
poduzetničke djelatnosti jednokratni poticaj u iznosu od 15.000,00 kn, a
15.000,00 kuna isplaćuje po ispostavljenom računu ili kupoprodajnom ugovoru za
nabavku strojeva ili opreme (ukupno poticaj iznosi 30.000,00 kuna).
Zahtjev mogu podnijeti osobe koje su registrirale djelatnost tijekom godine u
kojoj podnose zahtjev, odnosno osobe koje su registrirale djelatnost nakon
prestanka zaprimanja zahtjeva za proteklu godinu i koje nisu koristile poticaj
za samozapošljavanje Ministarstva prethodnih godina.
Korisnik poticaja u propisanom roku mora dokazati da je temeljem registrirane
djelatnosti postao obveznik uplate doprinosa za mirovinsko i zdravstveno
osiguranje, te da je sredstva namjenski utrošio u skladu s poslovnim planom.
Očekivani rok zaposlenosti u ovom je slučaju 12 mjeseci.
Ukoliko je osobi iz ciljne skupine za samozapošljavanje potrebna
prekvalifikacija ili neka druga obrazovna aktivnost, moguće je kumulativno
korištenje Mjere stručnog osposobljavanja i Mjere samozapošljavanja.
**Uz predviđena sredstva u iznosu od 10.950.000,00 kuna moguće je pozitivno
rješavanje 365 zahtjeva godišnje.**

*\* Mjera potpore za proširenje postojeće djelatnosti*

Ministarstvo podupire poduzetnike koji namjeravaju proširiti postojeću
djelatnost zapošljavanjem osoba iz ciljne skupine jednokratnim poticajem u
iznosu od 45.000,00 kn (zapošljavanje jedne osobe), 90.000,00 kn (zapošljavanje
dviju osoba) ili 135.000,00 kn (zapošljavanje tri osobe iz ciljne skupine).
Za potporu se mogu kandidirati obrti i mala trgovačka društva sa do 50
zaposlenih, te obiteljska poljoprivredna gospodarstva.
Prednost pri rješavanju imaju poslodavci koji su ujedno i hrvatski branitelji,
odnosno članovi obitelji poginulih, zatočenih ili nestalih hrvatskih branitelja.
Prednost imaju poslodavci s područja od posebne državne skrbi.
**Uz predviđena sredstva u iznosu od 9.000.000,00 kuna moguće je pozitivno
rješavanje 66 do 200 zahtjeva godišnje, ovisno o broju zaposlenih osoba iz
ciljne skupine po pojedinom poslodavcu.**

*\* Mjera poticanja osnivanja zadruga hrvatskih branitelja*

Ministarstvo daje novčanu i drugu potporu za osnivanje zadruga, kao posebnog
oblika malog poduzetništva, koje omogućava organizirano i stručno vođeno
obavljanje djelatnost te zajednički nastup na tržištu. Svake godine potpora za
do 40 novih zadruga koje kvalitetnim poslovnim planom i brojem
zadrugara-hrvatskih branitelja ispunjavaju kriterije uspostavljene ranijih
godina. Osnovni kriterij je najmanje šest hrvatskih branitelja- članova zadruga,
a pri donošenju konačne odluke uzima se u obzir i mišljenje Referalnog centra.
Novčana potpora u ovom slučaju iznosi 150.000,00 kuna.
**Uz predviđena sredstva u iznosu od 6.000.000,00 kuna moguće je pozitivno
rješavanje 40 zahtjeva godišnje.**

\* Mjera potpore projektima zadruga hrvatskih branitelja

Ministarstvo kroz povrat sredstava za nabavku strojeva, opreme ili zemljišta
kojim se proširuje postojeća djelatnost ili razvija novi projekt zadruge koja je
svojim dosadašnjim poslovanjem pokazala uspješnost i profitabilnost pomaže u
realizaciji projekta.
Uz osnovni uvjet uspješnog poslovanja u razdoblju od 12 mjeseci prije podnošenja
zahtjeva potrebno je povećanje broja zadrugara – hrvatskih branitelja.
Zahtjev za potporu zadruge mogu podnijeti najmanje 24 mjeseca od isplate
poticaja za osnivanje zadruge, uz dostavu dokaza o pozitivnom poslovanju u
navedenom razdoblju.
Dokazi o pozitivnom poslovanju uključuju:
1. Potvrdu Porezne uprave o podmirenim obvezama prema državi;
2. Bilancu za prethodnu godinu;
3. Presliku Godišnjeg financijskog izvješća za prethodnu godinu (predanog
Registru godišnjih financijskih izvješća);
4. Izvješće o stanju zaliha skladišta, te potraživanjima i dugovanjima.
Objava Javnog poziva moguća je od 1. travnja, obzirom da se Godišnje financijsko
izvješće predaje Registru do 31. ožujka svake godine.
Potpora se može odobriti u iznosu do najviše 50.000,00 kuna.
**Uz predviđena sredstva u iznosu od 2.050.000,00 kuna moguće je pozitivno
rješavanje 41 zahtjeva godišnje.**

*\* Mjera kreditiranja malog i srednjeg poduzetništva*

Ministarstvo nastavlja plaćati preuzete obveze iz prethodnog razdoblja,
subvenciju 2% kamatne stope na poduzetničke kredite realizirane u poslovnim
bankama kroz Program »Lokalni projekti razvoja-poduzetnik-branitelj«.
**Za podmirivanje ranije preuzetih obveza potrebno je osigurati 8.000.000,00 kuna.**

*Tablica 1:* PROVEDBA PROGRAMA STRUČNOG OSPOSOBLJAVANJA I ZAPOŠLJAVANJA HRVATSKIH
BRANITELJA ZA RAZDOBLJE OD 2008. DO 2011. GODINE – PROJEKCIJA ZA JEDNU GODINU
PROVEDBE

|  |  |  |
| --- | --- | --- |
| **Naziv mjere** | **Broj zahtjeva** | **Predviđena sredstva** |
| Stručno osposobljavanje i stjecanje dodatnih znanja i vještina | 700 | 4.000.000,00 kuna |
| Samozapošljavanje | 365 | 10.950.000,00 kuna |
| Potpora za proširenje postojeće djelatnosti | 66 – 200 | 9.000.000,00 kuna |
| Poticanje osnivanja zadruga hrvatskih branitelja | 40 | 6.000.000,00 kuna |
| Potpora projektima zadruga hrvatskih branitelja | 41 | 2.050.000,00 kuna |
| Kreditiranje malog i srednjeg poduzetništva | ne zaprimaju se novi zahtjevi, već se samo izvršavaju obveze preuzete ranijih godina | 8.000.000,00 kuna |
| Ukupno |  | 40.000.000,00 kuna |

*Stručno osposobljavanje*

a) stjecanje prvog zanimanja, prekvalifikacija, dokvalifikacija, stručno
osposobljavanje u svrhu samozapošljavanja
– prema procjeni, moguće je osigurati financijska sredstva za osposobljavanje
najmanje 400 osoba iz ciljne skupine (iznos potpore do 7.000,00 kuna)
b) stjecanje dodatnih znanja i vještina, polaganje majstorskog ispita u svrhu
samozapošljavanja
– za stjecanje dodatnih znanja i vještina i polaganje majstorskih ispita u svrhu
samozapošljavanja moguće je osigurati osposobljavanje za najmanje 300 osoba iz
ciljne skupine (iznos potpore do 4.000,00 kuna)
Samozapošljavanje
Potporom za samozapošljavanje u iznosu od 30.000,00 kuna bilo bi moguće riješiti
365 zahtjeva.

*Potpora za proširenje postojeće djelatnost*

Za potporu za proširenje postojeće djelatnosti, Ministarstvo bi osiguralo
sredstva za najmanje 66 zahtjeva (ukoliko podnositelj zahtjeva preuzme obvezu
zaposliti tri osobe iz ciljne skupine čime će mu biti odobrena potpora u iznosu
135.000,00 kuna), odnosno za najviše 200 zahtjeva (ukoliko podnositelj zahtjeva
preuzme obvezu zaposliti jednu osobu iz ciljne skupine čime će mu biti odobrena
potpora u iznosu 45.000,00 kuna)

*Poticanje osnivanja zadruga hrvatskih branitelja*

Svake godine novčanom potporom u iznosu 150.000,00 kuna potpomognulo bi se 40
novoosnovanih zadruga hrvatskih branitelja na što bi se utrošilo ukupno
6.000.000,00 kuna.
 *Potpora projektima zadruga hrvatskih branitelja*

Za potporu zadrugama koje proširuju djelatnost te koje su pokazale
profitabilnost i uspješnost u radu, a potrebna su im sredstva za nove projekte,
Ministarstvo bi osiguralo 2.050.000,00 kuna. Zahtjev za potporu zadruge mogu
podnijeti najmanje 24 mjeseca od isplate poticaja za osnivanje zadruge. U 2008.
godini to će moći učiniti 61 zadruga hrvatskih branitelja koja je u razdoblju od
2004.-2006. godine putem Ministarstva ostvarila novčani poticaj kao novoosnovana
zadruga.

*Kreditiranje malog i srednjeg poduzetništva*

Sredstva u iznosu od 8.000.000,00 kuna, Ministarstvo bi osiguralo za
podmirivanje ranijih godina preuzetih obveza otplate subvencije kamatne stope za
realizirane poduzetničke kredite.

Ostalo, NN 90/2007-2740
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)